4 vas ná skietery op Golden Highway | Netwerk24
4 vas ná skietery op Golden Highway
Deur Brümilda Swartbooi 03 Desember 2019 13:00
Die polisie ondersoek 'n skietvoorval vanoggend op die Golden Highway. Foto: Felix Dlangamandla
Die polisie het vier verdagtes in hegtenis geneem ná 'n skietery wat met taxi-geweld verband hou.
Die skietery het Dinsdagoggend op die Golden Highway in Ennerdale uitgebreek. 'n Stemopname van 'n motoris wat ander motoriste waarsku om die roete te vermy is op WhatsApp versprei.
Die motoris sê toe hy omstreeks 07:30 op die pad naby die Ennerdale-kruising ry, het sowat 50 mense op mekaar losgebrand. "Ek is so 15 minute terug verby 'n kleinskaalse oorlog," sê die motoris. 'n Media-navraag is aan die polisie gerig oor beserings op die toneel.
Maandag was daar nog taxi-verwante skietvoorvalle in Centurion. Jenna Etheridge van News24 berig dat vyf mense dood en nege beseer is in drie skietvoorvalle. In die eerste skietvoorval is 'n taxibestuurder doodgeskiet in Olievenhoutbosch. Drie passasiers is in die voorval beseer.
In die tweede voorval is drie passasiers omstreeks 18:55 in Heuweloord in 'n taxi geskiet. Die drie skieters het in hul motor gevlug.
Omstreeks dieselfde tyd naby die Mall@55 in Olievenhoutbosch is skote ook afgevuur. 'n Polisieman is ernstig gewond en ses ander slagoffers het ook beserings opgedoen. Een is dood verklaar op die toneel. Die polisie ondersoek sake van moord en poging tot moord.